Document ID: 32014R1150

EUROPA-PARLAMENTETS OG RÅDETS FORORDNING (EU) Nr. 1150/2014
af 29. oktober 2014
om ændring af forordning (EU) nr. 374/2014 om nedsættelse eller afskaffelse af told på varer med oprindelse i Ukraine
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 207, stk. 2,
under henvisning til forslag fra Europa-Kommissionen,
efter fremsendelse af udkast til lovgivningsmæssig retsakt til de nationale parlamenter,
efter den almindelige lovgivningsprocedure (1), og
ud fra følgende betragtninger:
(1)
Ukraine er et prioriteret partnerland inden for rammerne af den europæiske naboskabspolitik og det østlige partnerskab. Den Europæiske Union har bestræbt sig på at opnå stadig tættere forbindelser med Ukraine med henblik på politisk associering og økonomisk integration mellem Ukraine og Unionen. I den sammenhæng forhandlede Unionen og Ukraine mellem 2007 og 2011 associeringsaftalen mellem Den Europæiske Union og dens medlemsstater på den ene side og Ukraine på den anden side (2) (associeringsaftalen), der omfattede oprettelsen af et vidtgående og bredt frihandelsområde (DCFTA), og som blev undertegnet af begge parter den 27. juni 2014. I henhold til bestemmelserne i DCFTA skal Unionen og Ukraine etablere et frihandelsområde i en overgangsperiode på højst 10 år fra ikrafttrædelsen af associeringsaftalen i overensstemmelse med artikel XXIV i den almindelige overenskomst om told og udenrigshandel af 1994.
(2)
I lyset af de ekstraordinære sikkerhedsmæssige, politiske og økonomiske udfordringer, som Ukraine står over for, og for at støtte landets økonomi, blev det besluttet at foregribe gennemførelsen af listen over indrømmelser, der er fastsat i bilag I-A til associeringsaftalen, ved hjælp af autonome handelspræferencer som fastsat i Europa-Parlamentets og Rådets forordning (EU) nr. 374/2014 (3). I lyset af de udfordringer, som Ukraine stadig står over for, bør anvendelsen af forordning (EU) nr. 374/2014 forlænges indtil den 31. december 2015. Af hensyn til forudsigeligheden bør toldafgifterne og adgangen til toldkontingenter for den forlængede periode forblive de samme som for 2014.
(3)
I artikel 2 i associeringsaftalen fastsættes det, at respekten for de demokratiske principper, menneskerettighederne, de grundlæggende frihedsrettigheder og respekten for retsstatsprincippet udgør væsentlige elementer i aftalen. Det fastsættes endvidere, at fremme af respekten for principperne om suverænitet og territorial integritet, grænsernes ukrænkelighed og uafhængighed samt bekæmpelse af spredningen af masseødelæggelsesvåben, dertil knyttede materialer og deres fremføringsmidler også er væsentlige elementer i aftalen. De autonome præferencer i henhold til forordning (EU) nr. 374/2014 bør også være betingede af, at Ukraine respekterer disse principper. For at bringe forordning (EU) nr. 374/2014 i overensstemmelse med EU-praksis og andre EU-handelspolitiske instrumenter bør der gives mulighed for midlertidigt at suspendere præferencerne, såfremt Ukraine ikke respekterer de grundlæggende principper om menneskerettighederne, demokratiet og retsstaten.
(4)
I betragtning af sagens hastende karakter er det vigtigt at gøre en undtagelse fra den periode på otte uger, der er omhandlet i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde -
VEDTAGET DENNE FORORDNING:
Artikel 1
I forordning (EU) nr. 374/2014 foretages følgende ændringer:
1)
Artikel 1 affattes således:
»Artikel 1
Præferenceordninger
Told på varer med oprindelse i Ukraine nedsættes eller afskaffes i overensstemmelse med bilag I. Når der i bilag I henvises til toldafviklingskategorier, afskaffes basistoldsatserne for 2014 og 2015 for toldafviklingskategori 0, og de nedsættes med 25 % for toldafviklingskategori 3, med 16,7 % for toldafviklingskategori 5 og med 12,5 % for toldafviklingskategori 7.«
2)
I artikel 2 tilføjes følgende litra:
»e)
respekt for de demokratiske principper, menneskerettighederne og de grundlæggende frihedsrettigheder samt respekt for retsstatsprincippet som fastsat i artikel 2 i associeringsaftalen (4).
3)
Artikel 7, stk. 2, affattes således:
»Den anvendes indtil den 31. december 2015.«
.
4)
Bilag II og III erstattes af teksten i henholdsvis bilag I og II til denne forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 2. november 2014.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. oktober 2014.

Labels: 3
18